DA Den Europæiske Unions Tidende CE 78/882

(2004/C 78 E/0934)

SKRIFTLIG FORESPØRGSEL E-3933/03

af Samuli Pohjamo (ELDR) og Mikko Pesälä (ELDR) til Kommissionen

(19. december 2003)

Om: Anerkendelse af ergonomisk saddelstol i EU's stoleklassifikation

Den finske producent af saddelstolen, Salli Systems, har anmodet om hjælp med anerkendelse af sit produkt. Salli Systems fremstiller stole, som tager hensyn til ergonomi i forbindelse med stillesiddende arbejde. Problemet er, at der ifølge Salli Systems i øjeblikket ikke findes nogen standarder, som anerkender det nye koncept, hvilket skaber problemer ved markedsføringen af stolen. Salli Systems anmoder om hjælp til anerkendelse af virksomhedens forretningsidé.

Salli Systems saddelstol er udviklet ergonomisk med det formål at mindske gener, som opstår som følge af stillesiddende arbejde. Den traditionelle siddestilling giver gener, fordi det ikke er fysiologisk hensigts- mæssigt at opretholde en vinkel på ca. 90 grader mellem bækken og lårene, og faktisk opretholdes denne vinkel heller ikke, for når lårene befinder sig i vandret stilling, bøjer bækkenet bagover, og ryggen krummes. Som følge heraf er det vanskeligt at læne sig aktivt mod en rygstøtte på den rigtige måde og samtidig koncentrere sig om stillesiddende arbejde. Dette er langt den mest udbredte enkeltårsag til rygproblemer. Omkostningerne ved dårlig siddestilling er betragtelige, når man betænker de stadigt værre rygsmerter, træthed som følge af stillesidden og nedgang i arbejdseffektivitet og produktivitet.

Kravene til god ergonomi opnås bedst med en siddestilling som på en hest, hvilket kan opnås med en saddelstol. På saddelstolen åbnes benene og strækkes nedad i en vinkel på ca. 45 grader, og sædeknoglerne bærer kroppens vægt, uden at knogler eller kar udsættes for ekstra pres. Denne siddestilling er både sundere, behageligere og sikrere end den traditionelle.

Hvad vil Kommissionen gøre for at godkende denne forretningsidé, og hvordan kan saddelstolen indpasses i de eksisterende stoleklassifikationer og -standarder?

Svar afgivet på Kommissionens vegne af David Byrne

(9. februar 2004)

Kommissionen har helt klart ikke beføjelser til at fremme en bestemt forretningsidé. Selv om ergonomiske stole kan bidrage til at forebygge bestemte sundhedsproblemer og derfor bør findes på markedet, er det op til brugerne at vælge den type af stole, som passer bedst til deres behov.

Hvad angår stoleklassifikationer og -standarder, er det mest hensigtsmæssigt, at branchen selv beskæftiger sig med disse aspekter i første omgang, navnlig gennem frivillige standardiseringsaktiviteter inden for rammerne af Den Europæiske Standardiseringsorganisation (CEN).

Hvad angår beskyttelse af arbejdstagerne på arbejdspladsen, bestemmer Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (1), at arbejdsgiveren skal træffe de nødvendige foranstaltninger til beskyttelse af arbejdstagernes sikkerhed og sundhed, herunder aktiviteter til forebyggelse af erhvervsbetingede risici.

Ydermere bestemmer Rådets særdirektiv 90/270/EØF af 29. maj 1990 om minimumsforskrifter for sikkerhed og sundhed i forbindelse med arbejde ved skærmterminaler (2), at arbejdsgiverne er forpligtet til at foretage en undersøgelse af arbejdsstationerne, herunder arbejdsstolen, for at vurdere, hvordan de med hensyn til sikkerhed og sundhed påvirker arbejdstagerne. Arbejdsgiverne skal træffe hensigtsmæssige foranstaltninger for at afhjælpe de konstaterede risici på grundlag af den førnævnte undersøgelse. Dette direktiv fastlægger også mindstekrav til arbejdsstole f.eks. vedrørende stabilitet samt mulighed for indstilling og en komfortabel stilling.

(1) EFT L 183 af 29.6.1989.

(2) EFT L 156 af 21.6.1990.